title: I Murkanti Mapandik
text: I Murkanti ngesor metetanganan sarwi ngucap, “Inggih Jero Dukuh, tiang nunas mangda Jro Dukuh lédang manjakang dewek tiangé buron nista. Sampun sakeng swé tiang nandang sedih, lemah peteng ngajap-ajap mangda prasida makarma ring okan Jro Dukuh sané kasub ayu tur pradnyan. Durusang swecan ring dewek tiangé, ngiring sareng-sareng mamukti iriki! Ngiring sareng ngodag panjak tiangé makasami rauh ring saisin alasé iriki! Tiang ngaturang punika makasami. Tiang nenten pacang tempal ring sapituduh sang ayu oan Jro Dukuh, Ala Ayun dewek miwah roang tiangé suksrahang tiang ring dané sang kadi Ratih. Wantah dané sané ngawasta dewek tiangé. Tiang kedeh nunas, mangda mangkin ugi jantenang! Yén Jro Dukuh Sweca, tiang lega ngantosang. Yén nenten lédang, tiang nenten pacang mawali mulih. Tiang suka ngemasin padem, yadian pacang manggihin nraka. Tiang meled salunglung sabayantaka ring sang Ayu. Wantah urip tiangé anggén tiang ngtohin sang ayu okan Jro Dukuh”.